15.

Točka 25. zamjenjuje se sljedećim: „25. Komisija će državnu potporu dodijeljenu u obliku novih državnih jamstava za pojedinačne zajmove kao odgovor na izbijanje pandemije bolesti COVID-19 smatrati spojivom s unutarnjim tržištem na temelju članka 107. stavka 3. točke (b) UFEU-a ako su ispunjeni sljedeći uvjeti: a. premije za jamstvo utvrđene su za pojedinačne zajmove na najnižoj razini, koja se postupno povećava kako se povećava trajanje zajma pokrivenog jamstvom, kako je navedeno u sljedećoj tablici: Vrsta korisnika Za prvu godinu Od druge do treće godine Od četvrte do šeste godine MSP-ovi 25 baznih bodova 50 baznih bodova 100 baznih bodova Velika poduzeća 50 baznih bodova 100 baznih bodova 200 baznih bodova b. kao alternativno rješenje države članice mogu, na temelju gornje tablice, prijaviti programe u kojima trajanje jamstva, premije za jamstvo i pokriće jamstva mogu biti prilagođeni za svaku glavnicu temeljnog pojedinačnog zajma, primjerice manjim pokrićem jamstva moglo bi se kompenzirati dulje trajanje ili omogućiti niže premije jamstva; tijekom cijelog trajanja jamstva može primjenjivati jedinstvena premija ako je veća od minimalnih premija za prvu godinu utvrđenih u prethodnoj tablici za svaku vrstu korisnika, kako su prilagođene u skladu s trajanjem i pokrićem jamstva iz ovog stavka; c. jamstvo je odobreno najkasnije 31. prosinca 2020.; d. za zajmove s rokom dospijeća nakon 31. prosinca 2020., ukupni iznos zajmova po korisniku ne prelazi: i. dvostruke godišnje rashode korisnika za plaće (uključujući doprinose za socijalno osiguranje i trošak osoblja zaposlenog na lokaciji poduzetnika, ali formalno na platnoj listi podugovarateljâ) za 2019. ili za zadnju dostupnu godinu. U slučaju poduzetnika osnovanih 1. siječnja 2019. ili nakon tog datuma, maksimalni iznos zajma ne smije biti veći od procijenjenih godišnjih rashoda za plaće za prve dvije godine poslovanja ili ii. 25 % ukupnog prometa korisnika u 2019.; ili iii. uz odgovarajuće obrazloženje i na temelju izjave korisnika o njegovim potrebama za likvidnošću (7), iznos zajma može se povećati da se pokriju potrebe za likvidnošću tijekom 18 mjeseci od trenutka dodjele za MSP-ove i tijekom 12 mjeseci od trenutka dodjele za velika poduzeća; e. za zajmove s rokom dospijeća do 31. prosinca 2020. iznos glavnice zajma može biti veći od onoga iz točke 25. podtočke (d) uz odgovarajuće obrazloženje i pod uvjetom da je zadržana proporcionalnost potpore; f. trajanje jamstva ograničeno je na najviše šest godina, osim ako je prilagođeno u skladu s točkom 25. podtočkom (b), i državno jamstvo ne prelazi: i. 90 % glavnice pojedinačnog zajma ako gubitke proporcionalno i pod istim uvjetima snose kreditna institucija i država ili ii. 35 % glavnice pojedinačnog zajma ako se gubici najprije pripisuju državi i tek poslije kreditnoj instituciji (tj. jamstvo za prvi gubitak); i iii. u oba navedena slučaja, ako se iznos zajma s vremenom smanjuje, na primjer zato što je počela otplata zajma, iznos pokriven jamstvom mora se proporcionalno smanjivati; g. jamstvo se odnosi na zajmove za ulaganja i/ili zajmove za obrtni kapital; h. jamstvo se ne smije dodijeliti poduzetnicima koji su već bili u teškoćama (u smislu Uredbe o općem skupnom izuzeću (8)) na dan 31. prosinca 2019.”